b'\n_START_ARTICLE_\nMagura\n_START_SECTION_\nOpis\n_START_PARAGRAPH_\nJama je stara 15 milijonov let, dolga 2,5 km in globoka 56 m. Povpre\xc4\x8dna leta temperatura v jami je 12 \xc2\xb0C. Izjema je ena od dvoran, v kateri je zemperatura stalno 15\xc2\xb0C. Relativna vla\xc5\xbenost zraka je do 80\xc2\xa0%. Jama je nastala na apnen\xc4\x8dastem hribu Rabi\xc5\xa1a na nadmorski vi\xc5\xa1ini 461 m. Glavna galerija ima \xc5\xa1est razli\xc4\x8dno velikih dvoran in tri stranske dvorane. Jama je dovolj prostrana, da se v njej za Bo\xc5\xbei\xc4\x8d in Veliko no\xc4\x8d prirejajo koncerti. Najve\xc4\x8dja je Mavri\xc4\x8dna dvorana, dolga 128 m, \xc5\xa1iroka 58 m in visoka 21 m. V njej so impresivni oboki, stalaktiti in stalagmiti, med katerimi so najlep\xc5\xa1i Topol, Orgle, Orientalsko mesto in Kaktus._NEWLINE_Leta 1974 in 1975 je dr. Vasil Dimitrov v jami s speleoterapijo uspe\xc5\xa1no zdravil astmo. V prostoru s stalno temperaturo in vla\xc5\xbenostjo in brez alergenov je po trideset pacientov spalo dvanajst no\xc4\x8di zapored._NEWLINE_Del jame se zaradi pogojev, ki so podobni v \xc5\xa1ampanjskih vinskih kleteh, uporablja za staranje penine in rde\xc4\x8dih vin z blagovno znamko Magura.\n_START_SECTION_\nFavna\n_START_PARAGRAPH_\nV jami so odkrili kosti razli\xc4\x8dnih prazgodovinskih \xc5\xbeivali, med njimi jamskega medveda, hijene, lisice, volka, divje ma\xc4\x8dke in vidre. Med sedanjimi stalnimi prebivalci jame so skaka\xc4\x8di in \xc5\xa1tiri vrste netopirjev.\n_START_SECTION_\nPoslikave\n_START_PARAGRAPH_\nJamske poslikave so iz obdobja epipaleolitika, neolitika, eneolitika in zgodnje bronaste dobe. Njihova starost je ocenjena na 8.000 do 10.000 let. Prikazujejo razli\xc4\x8dne dogodke v skupnosti, ki je prebivala v jami: verska obrede, lovske prizore in bo\xc5\xbeanstva. Med najbolj slavne spadata Ples plodnosti in Lov._NEWLINE_Ena od slik iz bronaste dobe naj bi predstavljala son\xc4\x8dni koledar. Aleksej Stoev in Penka Vlajkova Stoeva trdita, da so se \xc2\xbb\xc4\x8drni in beli kvadratki uporabljali za \xc5\xa1tetje dni, pokon\xc4\x8dne \xc4\x8drtice so pomenile deset lunarnih mesecev\xc2\xab. Jamske poslikave, ki so najstarej\xc5\xa1e doslej odkrite tovrstne poslikave v Evropi, so pomemben vir podatkov o regionalnem son\xc4\x8dnem koledarju, obi\xc4\x8dajih, verskih praznikih in obredih tistega \xc4\x8dasa._NEWLINE_V jami je ve\xc4\x8d kot 750 slik naslikanih z guanom netopirjev. Slike se lahko razdelijo v \xc5\xa1tiri tematske skupine: ljudem podobne, \xc5\xbeivalim podobne, geometri\xc4\x8dne in simboli\xc4\x8dne, morda astronomske. V drugi skupini so podobe ovc, koz, goveda, psov in velikih, nojem podobnih pti\xc4\x8dev. V prizorih je prepoznaven ples, lov in parjenje._NEWLINE_Do leta 1993 vstop v jamo ni bil nadzorovan, zato so nekatere slike po\xc5\xa1kodovane, stene pa po\xc4\x8de\xc4\x8dkane. Jama je zdaj odprta celo leto. Dostop do slik je mogo\xc4\x8d samo v spremstvu vodnika.'